Publication: Magyar Közlöny
Issue: MK-1998-32 (Year: 1998, Number: 32)
Era: 1990-2004
Section: a 21/1998. (IV. 17.) IKIM rendelethez
Paragraph Index: 418

5. A föld alatti bányaműveléshez alkalmazott gépekre vonatkozó alapvető biztonsági és egészségügyi követelmények A föld alatti bányákban alkalmazandó gépeket úgy kell megtervezni és elkészíteni, hogy megfeleljenek a következő követelményeknek. 5.1. A nem kellő stabilitás miatti veszély Az önjáró alátámasztó biztosítóberendezést úgy kell kialakítani és beépíteni, hogy előreléptetésnél a kijelölt irány tartható legyen, és a terhelés felvétele előtt és közben, valamint a nyomás csökkenése esetén ne dőlhessen el. A biztosítóberendezés teherviselését a tetőhöz erősített egyedi hidraulikus támokkal kell biztosítani. 5.2. A szabad mozgás lehetősége A biztosítóberendezés elrendezése tegye lehetővé, hogy az érintett személyek akadálytalanul mozoghassanak. 5.3. Megvilágítás Az 1.1.4. pont harmadik bekezdésében meghatározott követelményeket nem kell alkalmazni. 5.4. Vezérlőelemek A sínvezetésű gépek gyorsító- és fékberendezése kézi működtetésű, éberségi biztonsági kapcsolója azonban lábbal működtetett legyen. Az önjáró biztosítóberendezés vezérlőelemeit úgy kell kialakítani és elrendezni, hogy a kezelőszemély az előreléptetést egy szilárdan beépített elem védelmében végezhesse. A vezérlőelemeket a szándékolatlan működésbe lépés ellen védeni kell. 5.5. Az irányítás nélküli mozgások megakadályozása Föld alatti alkalmazásra tervezett mozdony vezérlőkörébe — a gép vezető akarata nélküli mozgásának megakadályozására — éberségi kapcsolót kell beépíteni. 5.6. Tűzveszély A 3.5.2. pont második gondolatjeles bekezdése szerinti követelményeket be kell tartani a fokozottan tűzveszélyes anyagot tartalmazó gépek esetén is. A gép fékberendezését úgy kell megtervezni és kialakítani, hogy szikráképződés ne lépjen fel és ne okozzon tüzet. Gép hajtása csak olyan belső égésű motorral történhet, amely alacsony gőznyomású üzemanyagot használ, és amelynél kizárt a villamos szikra képződése. 5.7. Porok, gázok és egyéb káros anyagok kibocsátása által okozott veszélyeztetés Belső égésű motoroknál nem alkalmazható felső füstgázkivezetés. 1998/32. szám

Source: https://magyarkozlony.hu/hivatalos-lapok/f09911e4c9cf59b5eacbe293c7e3a1b4a2f7daa2/dokumentumok/94109914ef31ddfadd6e075aa568c9fd38ed4230/letoltes